정조 12년
戊申四月二十一日卯時上御熙政堂輪對官大臣有司堂上同爲入侍時右副承旨洪仁浩假注書趙台榮記事官李宗烈記注官金鳳顯領議政金致仁左議政李性源右議政蔡濟恭有司堂上徐有隣李在簡吏曹佐郞李洪載長興庫主簿李元膺掌樂院主簿成鼎柱奉常寺主簿李顯采敦寧府主簿李萬運參奉金健柱以次進伏訖致仁曰近日朝晝異候聖體若何上曰一樣矣致仁曰久未登筵亦未承候顒祝之忱去而益切邇來中宮殿氣候諸節若何上曰凡節則一樣而到今太遲泄泄矣致仁曰近日則湯劑亦爲停止乎上曰藥劑今姑停止矣致仁曰閭巷間亦多有踰朔之事云矣致仁曰臣死期將迫無知妄作自陷於不測之大戾而幸蒙聖上曲察之恩昭晣備至得至今日古人所謂生死骨肉之恩在臣身猶是歇後語也爲人臣子蒙恩如此此後報答將若之何終後下敎尤不勝萬萬惶懍故他不暇顧卽欲承命而不幸又添重感自昨始差故今果擔舁入來惶恐之極無容更達矣上曰所辭過矣伊日事更何提說卿之心跡予旣知之豈有秉軸任事而行事或反於常理者乎然而乘機交攻者皆欲爲網打之計是甚駭痛也蓋李魯春豈必爲死罪乎夏賊以極凶慝之心發其時字時是常用之字而此時字則指意凶慝便同禁目黨論以來或因地之所居分爲東西南北或以年齒之老少持論之淸濁有所分言者而此則以一時字爲忠與逆相分之地矣蓋夏賊之言時宇鎭之他日卽一類也豈其時有兩時日有兩日者哉此目最甚凶惡也卿則起用於休退者欲破此也豈有反歸於此目之理哉若一入於斯則無論甲乙卽自歸於忠逆相反之科卿旣知此箇裏面而爲此耶但卿性品耿介乃於不甚商量之餘適發三人之名人之云云至於此也蓋此事予亦謂不善爲之云耳向敎中大於此之義人或不諦云耶兪岳柱罪犯比魯春反小者也而卿則認以爲較大大猶無頉故攙及於魯春之事不自知其大小之混擧矣自昔列聖朝治化之隆盛亦有未歸於一心者顧今歸一寧不難乎惟當破此目而已而向日光景極爲駭怕矣箚辭筵奏可見其終難歸一以此見之豈不危怕乎此皆自反處也予亦爲羞愧矣雖在爭衡之時以大臣彌綸之方使不當若是矣大抵兪岳柱之十年竄謫此非過乎尹得孚則自以爲能識朋友之倫足可知君臣之大義而直以枳廢之故爲一種凶徒之所汲引尙在竄謫亦豈可以論一大臣至於竄謫之此久耶至於魯春則敢於夏賊出後猶復掇拾時字是可忍也孰不可忍也卿則旣未知此裏面少無如何之端而伊日下示日省錄者俾覺事實故也事實則如此而卿心則如此復豈有他哉致仁曰臣之昏瞀聾憒果未知事實之如此及見其冊始知有一字惶懼之極措舌未及更誰恨也事事如此此後又安知不復陷於大戾乎精力之無餘如此而擔負之重大如此豈有一分可堪之望耶日昨開釋下敎之後不敢更事逡巡者恐或有認未昭晣之嫌故冒沒登筵惟望體諒矣上曰過矣過矣卿之精力雖曰衰耗亦有僚相之助焉且有有司臣之相議此何更引致仁曰雖欲相議而所居相遠矣上曰豈以家相遠未議乎且見於考試時精力之强實難矣致仁曰精力月異而日不同矣且初筵之敎任使止精力之所止今則精力無餘惟願體諒宜矣上曰予旣復授卿旣再入則豈可復事例讓乎致仁曰惶恐無辭更達矣上曰人皆欲汚衊之時處義如是硬定則眞所謂敵國以逸待勞者也卿於先朝猶不當如是況在今國事岌嶪之時豈可顧些少之嫌乎惟當耐性爲事而已矣致仁曰凡事皆有氣魄然後始乃爲之而臣之精神則今無氣魄矣上曰卿之精神尙有餘矣致仁曰天時易邁禮事隨變文禧廟祥月奄迫凡在臣民悲冤若初討復之議近因顒企邦慶未免姑置一邊而推之以春秋不書葬之義則誠恐歲月寢久易致日遠而日忘思之及此心骨俱痛殿下曾以久則自露必如庚戌之逆爲敎故臣敢以此仰恃而至今無斯得之望此何等事而一任其抛却乎醫媼固是枝葉而根柢往往從枝葉中綻露亦有是理至於趙時偉堂疏證契尤爲斷案其日肅拜文蹟旣出則肅拜前後喉院騎曹之間聞諸宰入來之報肆發凶言則無怪其次次傳說宇鎭擬帥之謀其與時偉連肚結腸昭不可掩他日群不逞之招指意陰慘固宜登時盤覈而宇鎭逆節畢露眞贓則時偉逆節亦安知不因此竝綻乎一竝鞫訊鉤得端緖則復貳君之讎洩一國之憤惟在於此伏乞深留聖意焉性源曰今逢此時文禧廟大祥只隔二十日八域臣民銜冤茹痛愈久愈新而討復之擧寥寥無聞領相筵奏實爲今日第一義逆醫凶媼雖是枝葉而因枝葉而覈根柢者亦多有之爲先嚴鞫情節不容暫緩至於宇鎭時偉則腸肚相連事件貫通一向抛置尙稽設鞫嚴問春秋不書葬之義果安在哉臣民茹痛猶屬私事君臣之綱實爲倫常一日無此則國不可以爲國伏望一依領相所奏亟賜允許焉濟恭曰臣以在野之蹤其時凡事漠未聞知而諸臣章疏往往有得見者閭巷傳說又不勝藉藉八域臣民之銜冤茹痛三年如一日矣根柢尙未窮覈終祥只隔一月從今以後如或日遠月忘則春秋不書葬之義寧容如是至於時偉之凶言宇鎭之逆節關係何如而一味抛置有若以島配之典爲了當者然王綱之隳壞倫彝之斁傷孰有大於此者乎領相所奏實爲今日第一義勿以古紙陳言之例視之廓揮乾斷一一聽施是所望也上曰前此旣悉諭大抵宇鎭則酌處自有斟量非爲渠而屈法今雖更問豈有浮於已捧之招已綻之跡者乎趙時偉事堂疏雖似爲證事實本無加減以渠鷙性蜮情不怕高厚非戚里而嗜戚里之稱無權寵而耽權寵之目處家向人肆容口角眞所謂不見是圖況國言喧讙夫夫皆指疑疑謗之取非渠自作而何爲人臣子被此獲此尙敢假息於橫目之列乎卽此爲渠斷案誅亦可殛亦可投北亦可但其日其言之發於闕中參以事勢未知的然今若拿致究問渠必曰無是頭面對質姑無其人在渠適足爲藉口抵賴之端此所以持難人或曰朝家刑政不必如是因循云云亦有大不然者上所謂被此獲此之罪優可抵一律極典何有於刑政之失平乎適因卿等之言復此申申矣出擧條致仁曰自伏承慈聖諺敎腐心痛骨當復如何指敎未知的在何句而應在一篇之內而近亦無臺啓竊恐日遠月忘矣濟恭曰亦豈有空中浮言耶必有委折故一國之人擧皆喧藉此而置之則世間豈有若此之理乎特從臣等之請然後或可爲復貳極之讎慰八方之憤矣上曰別無更諭矣仁浩曰相臣迭奏之言實是擧國同聲之情而況當臺啓久停之時賴有大臣之伸討而殿下又下已諭之例批臣竊以爲不能無憾於天地之大矣上曰承旨尤不緊矣致仁曰雖承旨何可謂不緊乎有隣曰領相所奏實擧國所同之情特爲允從焉在簡曰至當此時尤切悲冤亟令拿問焉拿問則苖脈必有所注處矣上曰領相之奏已悉諭矣致仁曰此則似不待臣等之請矣上曰亦然矣致仁曰拿覈究問雖非其時而一念鉤得無或暫忘臣等之望也上曰無憑藉之階矣致仁曰諺敎有之矣上曰症形怪底之敎耶此則未必十分模捉矣濟恭曰慈聖豈以沒模捉之事發諸絲綸耶致仁曰未聞凶逆之不爲究覈者至於三年之久也每謂端緖有自綻之日豈意至今延拖尙未得究覈耶性源曰逆之端緖本無不自綻之理又況如此凶賊者乎上曰大抵鞫體有原隻然後始乃盤詰渠若發明則宇鎭已酌處將何以爲之乎致仁曰雖宇鎭亦豈不不得拿覈耶上曰俄已悉諭矣致仁曰臣衰昏轉甚精神不周尤於看文字疎漏善忘頃日堂疏後更閱吳翼煥疏始覺其掇拾一字作爲頭腦重言複言非比泛下故不勝驚憤且極惶悚辭疏中略爲攙引及承批敎有以仰聖意所在而第其用意之叵測則有不可掩此則毋論又若原疏指意之陰譎口氣之勃慢皆從憤懟怨毒中出來至於好惡反測等句固是讒人手段而其爲誣衊聖德萬萬駭惋區區迷見初以爲名以應旨遽施重典或恐有傷於事面矣今則群情益激公議齊發雖只以一字之襲用言之其罪亦在罔赦在朝家刑政決不當仍置此異他時爲先施以島置之典恐不可已矣性源曰吳翼煥事臣於初筵亦嘗陳達矣原疏全篇憤懟狠毒其中數句語不可以譏訕論汚衊聖德遣辭陰慘至於一字則書之又書重言複言究其用意萬萬叵測而削職之罰殆同薄勘而止少無以懲畏震懾世道無窮之憂實由於處分之不嚴聖念若及於此則不可不依領相所奏爲先施以島置之律矣濟恭曰臺疏之藏頭爲說先朝每加痛斥蓋人臣進言貴在明白是故古人有以君上比之桀紂而君上不以爲罪後世不以爲非者以其直說故耳吳翼煥之疏從頭至尾無非怳惚叵測而至於不敢言之地以隱語說去有若迷藏者然其汚衊聖德駭惑群聽之罪決不可削職薄勘而止依領相所奏快賜允從恐不可已矣上曰藏頭隱暎之習彈人猶不敢乃爾況言疏乎以靖世道距詖辭之意特施譴削之典臺臣譴削非輕律也過此加等亦非不知求諸言外億於意到不一按問於渠徑定律名恐或爲後弊至今任拖者此也大抵好此惡彼惡甲好乙渠豈能揣得陽護陰擠將取姑與昏辟所恥爲言固妄矣情可惡矣領相筵奏固知出於明是非正趨向而一吳翼煥之升沈生死無補於彰癉反害於睽離此非大可悶大可歎處乎此際右相敷陳五皇極六三德之上下相須以陶鎔之功效對症之劑此言亦有理予則斷之曰領右相所見似異而同欲建極則擧措不可不明正欲明正則疑阻不可不先祛人皆自明自正然後人亦無疑無阻若言今日朝廷所好之人捨秉勻軸者孰先當之此非領相而何然則領相之心能無不安乎故異於領相者予亦不得坦然視之從古托以言疏肆發憤懟不平口氣甘歸於抵罪之科者豈皆無嚴不敬而然岐貳之過自不得不犯觸不敢言之地適因卿等齊登一堂又値領相初筵有此敷示心曲卿等但當退語未登筵諸臣交相告戒亟革舊習一翼煥罪止推罷亦足矣出擧條上曰非但名以言事不可遽施重典而且不露名字渠若曰不然云則是不難處乎蓋無良心之人所指使也方在百尺竿頭不勝憤毒發於文字豈非痛惋者乎且言疏明白而予不聽納則雖使後世公議謂予如何而如此叵測之說予雖不聽其公議何害乎古則以言抵死者許多而予則每每寬貸故刑政之未舒良以此也至於此疏雖書名字指意決非正大人所可爲也致仁等曰聖敎誠然矣罪止削職實非其罪矣上曰非不知罰止太輕不無更出之慮而亦不得家諭戶說是甚最難處矣今則日月漸久豈無有歸宿處然而終無若浼之人耶今若曰雖有一邊云云於予無傷受之耐遣者予則曰有甚於翼煥者也若有洗一世之心雖於筵席之間宜有言之者而尙無分晣之言不勝駭痛矣致仁曰必非渠獨辦應有自綻之日矣上曰全篇雖云正論若有反側等一句是不道之說矣渠安知予心乎此必有指使之人而萌於心頭書之文字是可成說乎今則受而耐遣終不發一言使廷臣擧有疑阻如是而國可爲國乎性源曰疏中用意節節叵測指使之跡必當自渠先露矣而翼煥之削職不可謂當其罪矣上曰臺臣削職亦豈曰輕乎此蓋不擇言之律矣致仁曰蓋彼翼煥只欲爲疑亂之計矣性源曰前後敷示之敎有以仰聖心堅定臣等果無憂慮矣上曰聖心堅定則渠輩尤爲激矣致仁曰聖心堅定則設有不逞之輩自當化爲柔軟矣濟恭曰非渠獨辦云云人皆言之而臣意則世豈有敎誘如此之說使之自呈不道之心者乎上曰卿言可謂蕩平矣領相之意何如致仁曰右相之言大體是矣濟恭曰人君馭世所貴寬嚴之得中而後世之弊每從寬有餘而嚴不足昔朱子答門人有人君制治以嚴爲主寬以制之之訓朱子此言蓋出於矯弊之意也且諸葛治蜀尙嚴諸葛卽王佐之才豈不知剛柔之不可偏重而惟其治蜀之政不可不以嚴爲主也今若以寬爲主而少忽於嚴則紀綱之解弛法度之紊亂姑無論畢竟將不至收拾卽今急務嚴字爲第一要道矣上曰卿言好矣而只用嚴字則上下無乃不孚乎領相則今日元老先朝耆臣豈不諒予之規模果在嚴字上加勉而右相之言果是藥石矣自在賓客稔知予心而予之本心無所隱欲言者則盡言矣右相之言可謂他山之石矣致仁曰君上卽天地春生秋殺不可闕一而當秋收成之後尤可驗天功矣性源曰唐虞之際都兪吁咈亦以嚴爲主之意嚴則儘好矣濟恭曰殿下一心每在於建極見今萬品盡歸陶甄臣不勝欽仰而臣若讀洪範無偏無黨無倚無跛自不知蹈舞者天地四方自入於建極之中而第其爲建極者下章有剛克柔克之效也剛柔之間各下一克字固是交修兼濟之義而若論今日急務則當從沈潛剛克上十分着工凡事以嚴爲主而寬以濟之宜矣若不於此深留聖意則雖欲做建極之治而恐難見歸極之美矣上曰凡事欲做則必須有機而後始乃爲之此則專在於承佐之如何耳卿言予亦翕受之而且以言外之意予當下敎矣置卿此位意豈徒然亦有異於他人凡於事爲間惟以身不自有爲心可也致仁曰在右相果有異於人矣想必善爲奉承矣濟恭曰不勝惶恐而毫無私意卽是聖人聖人是何望也而臣之此位莫非異恩何敢循私而利己臣自思量亦無別件利己之事矣第其嚴字非他也惟在於信賞必罰而已如此則建極自立矣若或罰不稱罪人豈信之哉上曰賞罰得中儘爲建極之要道而或有主客不同之勢建極豈不難乎致仁曰雖有主客之分一心建極則終歸無偏倚之地矣上曰甲者曰是乙者曰非則建極豈不難乎致仁曰甲乙是非雖有外面之不齊而若其有本然之心者則非者之所以爲非渠亦自知矣濟恭曰領相之言是矣致仁曰臣於六儒臣竄謫事有區區所懷敢達矣自古大臣有罪三司之論正例也今番臣之罪犯非比尋常眚災則玉堂箚論是其職耳況臣迫於嚴命冒沒承膺而論臣者尙在謫籍臣之私義不安姑無論其在朝家事面亦不容如此特命放宥恐有光於聖德矣濟恭曰領相所達儘好自上若賜允從則翕受之聖德敷陳之本意足有光於聽聞矣上曰日前批旨中以彼反坐卿無累爲言矣大抵大官尙矣無論卿宰下大夫以下又無論雖如楹外俯伏之輪對末官若以虛無叵罔之事被人所乘機構誣則言者反坐之律不容暫稽況大官乎又況朝東暮西推淵置膝末俗滔滔免者無幾向來玉堂事果成說乎昨日詡詡於領相者今日耽耽然虎視必欲擠陷而後已此俗不戢此習不革人孰有保有而全歸者乎投竄較箚辭特反坐中輕之輕歇之歇之末勘卿等勿復更言也出擧條上曰罰止竄謫在渠已萬幸豈有乍竄旋放之理哉此實後弊所關也此可容宥尹得孚何得不放乎致仁曰只聞傳說徒看外面則似足宥釋故敢有仰達矣上曰何必放論者後被論者始乃行公乎致仁曰臣旣承恩命邦慶前固不敢言私而曾以兼綰提擧事累控前席未蒙允可矣淸廟事體何等嚴重而身爲提調不能照管其爲惶恐不但在於失職而已稟譯揀才最重等第而緣臣衰病一任抛置失望貽弊亦非細故廟署譯院兩提調之任俯諒事勢特命遞改千萬伏望上曰廟署提擧之任不可不曲體特爲許副矣出擧條上曰以大臣而不兼提擧者誰也致仁曰右相無所兼矣上曰吏判事何如致仁曰未知病勢之如何矣上曰前望實無可合之人矣上曰今番夏享予未親享實有如不祭之歎而聞承宣言則殿陛陞降以爲無難云右相筋力實爲强健矣罷祭之時在於開東耶濟恭曰然矣上曰監印堂上入侍出榻敎宗烈承命出與李在學李度默偕入進伏上曰冊子入之仁浩進之上覽訖敎曰此冊誰爲看檢耶在學曰臣父所掌而在京時盡爲較正故臣則別無加減者矣上曰輪對官進奏職姓名所懷可也洪載等以次仰奏曰無所懷矣上敎洪載曰聞今日有宣諡處云早退可也敎元膺曰爾以何官出六耶元膺曰以理文學官出六矣敎萬運曰所掌冊役今至何境耶萬運曰較正素浩大故尙未就緖矣命諸臣先退命書傳敎曰銓曹事誠可悶亞銓病勢聞筵臣言有難供職云不可許久虛縻吏曹參判朴祐源許遞命退承史以次退出